VENDIM
Nr. 36, datë 19.1.2022

PËR DISA NDRYSHIME DHE SHTESA NË VENDIMIN NR. 554, DATË 31.7.2019, TË KËSHILLIT TË MINISTRAVE, “PËR KRIJIMIN, MËNYRËN E ORGANIZIMIT DHE TË FUNKSIONIMIT TË AGJENCISË KOMBËTARE TË PUNËSIMIT DHE AFTËSIVE”

Në mbështetje të nenit 100 të Kushtetutës, të neneve 14, pika 3, dhe 15, pika 6, të ligjit nr.15/2019, “Për nxitjen e punësimit”, të pikës 3, të nenit 9, të ligjit nr. 15/2017, “Për arsimin dhe formimin profesional në Republikën e Shqipërisë”, si dhe të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Financave dhe Ekonomisë, Këshilli i Ministrave

VENDOSI:

1. Në kreun III, të vendimit nr. 554, datë 31.7.2019, të Këshillit të Ministrave, bëhen disa ndryshime dhe shtesa:
a) Pika 11 ndryshohet, si më poshtë vijon:
“11. Marrëdhëniet e punës së nëpunësve në drejtorinë qendrore të AKPA-së rregullohen në bazë të dispozitave të legjislacionit për nëpunësin civil. Marrëdhëniet e punës së punonjësve administrativë në drejtorinë qendrore të AKPA-së rregullohen në bazë të dispozitave të Kodit të Punës.”;
b) Pas pikës 11 shtohen pikat 11/1, 11/2, 11/3 dhe 11/4, me këtë përmbajtje:
“11/1 Drejtori i Përgjithshëm i AKPA-së emërohet me vendim të Këshillit të Ministrave, me propozimin e ministrit përgjegjës për punën. Drejtori i Përgjithshëm i AKPA-së duhet të plotësojë kriteret, si më poshtë vijon:
a) të ketë zotësi të plotë për të vepruar;
b) të ketë diplomë të nivelit “Master shkencor” apo “Master profesional”, të përfituar në fund të studimeve të ciklit të dytë me 120 (njëqind e njëzet) kredite dhe me kohëzgjatje normale 2 (dy) vite akademike ose të barasvlershme me to, sipas legjislacionit për arsimin e lartë;
c) të ketë përvojë në profesion të paktën 3 (tri) vite;
ç) të shquhet për figurë të pastër etiko-morale;
d) të mos jetë i angazhuar në funksione drejtuese partiake;
 dh) ndaj tij të mos jetë marrë masa disiplinore e largimit nga puna, që nuk është shuar sipas legjislacionit në fuqi;
e) të mos jetë dënuar me vendim gjyqësor të formës së prerë për kryerjen e një vepre penale;
ë) të mos ketë konflikt interesi me detyrën në përputhje me legjislacionin në fuqi për konfliktin e interesave.
11/2 Procedura e përzgjedhjes së kandidaturës për t’u propozuar për emërim nga Këshilli i Ministrave si drejtor i Përgjithshëm i AKPA-së, miratohet si pjesë e rregullores për metodat e brendshme të punës dhe sjelljen e personelit të AKPA-së.
11/3 Drejtori i Përgjithshëm i AKPA-së lirohet nga detyra, kur:
a) plotëson moshën për pensionin e plotë të pleqërisë;
b) dënohet me vendim të formës së prerë për kryerjen e një krimi apo për kryerjen e një kundërvajtjeje penale me dashje;
c) deklarohet i paaftë për punë nga komisioni kompetent mjekësor;
ç) gjendet në një situatë të konfliktit të vazhdueshëm të interesit;
d) jep dorëheqjen nga detyra.
11/4 Drejtori i Përgjithshëm i AKPA-së shkarkohet nga detyra, kur:
a) konstatohen shkelje të dispozitave të legjislacionit në fuqi, përfshirë legjislacionin specifik mbi bazë të të cilit ushtron veprimtarinë AKPA-ja;
b) kryen veprimtari që krijon konflikt interesi;
c) zbulohen raste të papajtueshmërisë së funksionit të tij;
ç) kryen shkelje të rënda gjatë kryerjes së detyrës;
d) vërtetohet se ka përgjegjësi për mosrealizimin e objektivave të vendosur për AKPA-në.”.

